钦定古今图书集成/明伦汇编/氏族典/第436卷 > 《廖用贤尚友录》 > 马殷
## 钦定古今图书集成/明伦汇编/氏族典/第436卷 > 《廖用贤尚友录》 > 马殷

按《五代史？楚世家》，“马殷，字霸图，许州鄢陵人也。唐中
和三年，蔡州秦宗权遣孙儒、刘建峰将兵属其弟宗
衡，略地淮南。殷初为儒裨将，儒杀宗衡，自将其兵。杨
行密据宣州，儒以兵围之，战败死。殷等无所归，乃推
建峰为帅，殷为先锋。乾宁元年，授建峰湖南节度使，
殷为马步军都指挥使。军卒陈赡妻有色，建峰私之”，
赡怒，以铁挝击杀建峰。军中推行军司马张佶为帅，
佶语诸将曰：“吾非汝主也，马公英勇，可共立之。”诸将
乃共迎殷入府，以位与之，时乾宁三年也。唐拜殷潭
州刺史。四年，拜武安军节度使。初，孙儒败于宣州，殷
弟賨为杨行密所执，行密收儒馀兵为黑云都，以賨
为指挥使。賨从行密攻战，数有功，行密爱之，问賨“谁
家子？”賨曰：“马殷弟也。”行密大惊，乃厚礼遣賨归。殷大
喜，表賨节度副使。梁太祖即位，殷遣使修贡，太祖拜
殷侍中，封楚王。殷请依唐太宗故事，开天册府，置官
属，太祖拜殷天册上将军。末帝时，加殷武安武昌静
江宁远等军节度使、洪鄂四面行营都统。唐庄宗灭
梁，殷遣其子希范修贡京师。天成二年，请建行台，明
宗封殷楚国王。长兴元年卒，谥武穆。子希声立。